เพย์พาลชิงตลาด อี-คอมเมิร์ซไทย
เพย์พาลรุกชิงตลาดโซเชียลคอมเมิร์ซไทย หลังเติบโตโดดเด่นสุดในภูมิภาค เจาะกลุ่มท่องเที่ยว-แฟชั่น
27 ก.ค. 2559

เพย์พาลรุกชิงตลาดโซเชียลคอมเมิร์ซไทย หลังเติบโตโดดเด่นสุดในภูมิภาค เจาะกลุ่มท่องเที่ยว-แฟชั่น
นายราหุล ชิงฮาล ผู้จัดการเพย์พาลประจำประเทศภูมิภาคเอเชียตะวันออกเฉียงใต้ (PayPal) เปิดเผยว่า เพย์พาลมีแผนขยายตลาดชำระเงินข้ามประเทศในไทย เนื่องจากตลาดไทยมีแนวโน้มธุรกิจการค้าและบริการผ่านออนไลน์ (อี-คอมเมิร์ซ) เติบโตอย่างต่อเนื่อง ในอัตราสูงกว่าประเทศอื่นในภูมิภาค รวมทั้งตลาดอี-คอมเมิร์ซในไทยไม่จำกัดเพียงในเว็บไซต์ แต่ได้ขยายไปสู่สังคมออนไลน์ เช่น เฟซบุ๊ก อินสตาแกรม ไลน์ มากขึ้น กลายเป็นตลาดโซเชียลคอมเมิร์ซที่เติบโตอย่างกว้างขวาง
นอกจากนี้ ธุรกิจโรงแรมที่พักในไทยมีแนวโน้มเติบโตตามการท่องเที่ยว โดยพบว่าที่พักส่วนใหญ่ 71% มีบริการจองผ่านออนไลน์มีเพียง 29% ที่ไม่มีบริการออนไลน์เทียบกับสิงคโปร์และมาเลเซียที่โรงแรมที่พัก 49% และ 46% ไม่มีบริการออนไลน์ตามลำดับ ตลาดอี-คอมเมิร์ซไทย จึงเป็นโอกาสที่สำคัญของเพย์พาล
สำหรับแผนกลยุทธ์การรุกตลาดที่สำคัญคือ การสร้างความเชื่อมั่นให้ผู้ซื้อและผู้ขาย ที่หากมีความผิดพลาดเกิดขึ้นไม่ว่าฝ่ายใดฝ่ายหนึ่ง เพย์พาลจะเป็นผู้รับผิดชอบให้ ซึ่งจะเป็นประโยชน์แก่ธุรกิจขนาดเล็กของไทยให้ค้าขายระหว่างประเทศได้สะดวกมากขึ้น ปัจจุบันมีธุรกิจในไทยใช้บริการชำระเงินเพย์พาลประมาณ 1 หมื่นราย ส่วนใหญ่เป็นธุรกิจการค้าและบริการระหว่างประเทศ โดยสินค้า 3 อันดับแรก ได้แก่ อัญมณีและเครื่องประดับ โรงแรมบูติก ธุรกิจแฟชั่นรับตัดเย็บเสื้อผ้าและเครื่องนุ่มห่มตามคำสั่งซื้อ
ล่าสุด เพย์แพลได้พัฒนานวัตกรรมเพย์พาลดอทมี (paypal.me) ที่เป็นลิงค์การชำระเงินผ่านเพย์พาลที่ง่ายและสะดวกขึ้นเพียงคลิกเดียวสำหรับการค้าระหว่างประเทศ ที่ผู้ซื้อต่างประเทศอาจไม่สะดวกที่จะชำระเงิน โดยโอนเงินผ่านบัญชีธนาคารและลดขั้นตอนวิธีการชำระเงินที่ต้องเข้าเว็บไซต์ก่อน โดยขณะนี้อยู่ระหว่างการทดสอบระบบคาดว่าจะเริ่มให้บริการในประเทศไทยได้ใน 2 สัปดาห์ข้างหน้า